b'\n_START_ARTICLE_\nSuur-Sarvilahden kartano\n_START_PARAGRAPH_\nSuur-Sarvilahden kartano (ruots. Storsarvlax) on barokkivaikutteinen kartanolinna entisen Pernajan kunnan alueella Loviisassa, It\xc3\xa4-Uudellamaalla. Amiraali Lorentz Creutz aloitti sen kolmikerroksisen p\xc3\xa4\xc3\xa4rakennuksen rakentamisen vuonna 1672, ja se valmistui vuonna 1683. Creutzin suvun j\xc3\xa4lkeen kartanon omistajuus siirtyi von Bornin suvulle. 1950-luvulla kartano siirtyi Svenska Kulturfondenin omistukseen lapsettoman pariskunnan Alix ja Ernst von Bornin testamentin my\xc3\xb6t\xc3\xa4._NEWLINE_P\xc3\xa4\xc3\xa4rakennuksen suunnittelusta on vastannut rakennusmestari Acfatius Groneberg. Sit\xc3\xa4 korjailtiin ja uudistettiin 1700-luvulla sek\xc3\xa4 vuonna 1883, jolloin muutost\xc3\xb6ist\xc3\xa4 vastasi F. A. Sj\xc3\xb6str\xc3\xb6m. Rakennuksessa oli alun perin hollantilaistyylinen s\xc3\xa4terikatto, mutta rakennuksen muutosten yhteydess\xc3\xa4 se poistettiin, kunnes taas palautettiin takaisin vuonna 1934. _NEWLINE_Kartanon edustaa hallitsee barokkipiha, jota reunustaa kaksi yksikerroksista siipirakennusta. L\xc3\xa4ntisell\xc3\xa4 siipirakennuksella on yht\xc3\xa4 pitk\xc3\xa4 historia kuin itse p\xc3\xa4\xc3\xa4rakennuksella, it\xc3\xa4inen siipirakennus on puolestaan per\xc3\xa4isin 1880-luvulta. Lis\xc3\xa4ksi kartanoalue k\xc3\xa4sitt\xc3\xa4\xc3\xa4 muun muassa barokkityylisen puutarhan. Sille loihti nykyisen ilmeen P. Olsson 1930-luvulla._NEWLINE_Sarvilahden nimi esiintyi ensimm\xc3\xa4isen kerran vuonna 1348 kuningas Maunu Eerikinpojan kirjeess\xc3\xa4, jossa tilan omistajaksi mainittiin vapaas\xc3\xa4\xc3\xa4tyinen Anders Munck.  _NEWLINE_Kartano ymp\xc3\xa4rist\xc3\xb6ineen kuuluu Museoviraston m\xc3\xa4\xc3\xa4rittelemiin Suomen Valtakunnallisesti merkitt\xc3\xa4viin rakennettuihin kulttuuriymp\xc3\xa4rist\xc3\xb6ihin.'